डांटते हुए कहा- पागल को बाहर निकालो; पुलिस ने की बाबा से पूछताछ
Baba Karauli Sarkar Ashram Controversy. Follow Santosh Singh Bhadauria Case Latest News and Updates On Dainik Bhaskar (दैनिक भास्कर) कानपुर के करौली सरकार आश्रम में डॉक्टर से मारपीट के मामले में बाबा संतोष सिंह भदौरिया पर केस दर्ज हुआ है।
कानपुर के करौली सरकार आश्रम में डॉक्टर से मारपीट के मामले में बाबा संतोष सिंह भदौरिया पर केस दर्ज हुआ है। मंगलवार शाम को एक वीडियो सामने आया। इसमें बाबा कहते दिख रहे हैं कि कौन आदमी...हमें पता ही नहीं। इस बयान के चंद घंटे बाद ही उनके दरबार का एक और वीडियो सामने आया। वहीं, बुधवार दोपहर के वक्त करौली सरकार आश्रम में पुलिस टीम जांच करने पहुंची। पुलिस टीम ने बाबा से कई सवाल पूछे।
जिस डॉक्टर को बाबा पहचान नहीं रहे, उन्हीं के दरबार में धक्का देते दिखे समर्थक 
जो वीडियो सामने आया है। उसमें डॉक्टर माइक के पास खड़े होकर बाबा से बात करते दिख रहे हैं। बाबा ओम शिव बैलेंस कहते हैं। कुछ देर में डॉक्टर के सवालों पर डांटते हुए उनको पागल कहते हैं। उनके समर्थक वहां पहुंच जाते हैं। डॉक्टर को धक्का देकर दरबार से बाहर निकाला जाता है।
वहीं, कानपुर के एक वकील ने बाबा को चैलेंज किया है। कहा, ''उनके बच्चों को ठीक कर दें, तो मैं अपनी पूरी संपत्ति बाबा के नाम कर दूंगा। अगर ऐसा नहीं कर पाते, तो बाबा के खिलाफ कार्रवाई होनी चाहिए।''
डॉक्टर ने कहा था- बाबा मेरे ऊपर कोई चमत्कार नहीं हो रहा
नोएडा के रहने वाले डॉ. सिद्धार्थ चौधरी ने कानपुर के करौली सरकार आश्रम के महंत डॉ. संतोष सिंह भदौरिया और उनके गुंडों के खिलाफ 19 मार्च को FIR दर्ज कराई थी। आरोप है कि आश्रम में बाबा के चमत्कार को उन्होंने चैलेंज कर दिया था। कहा था कि मेरे ऊपर कोई चमत्कार नहीं हो रहा है।
इसके बाद बाबा के चेलों ने उन्हें जमकर पीटा और धक्के मारकर बाहर निकाल दिया था। ये पूरा प्रकरण होने के बाद बिधनू थाने की पुलिस ने बाबा संतोष भदौरिया और उनके चेलों के खिलाफ FIR दर्ज की थी। इस संबंध में करौली सरकार संतोष सिंह भदौरिया से इस FIR को लेकर सवाल किए गए थे।
पहला वीडियो : बाबा बोले- ये सनातन धर्म को नीचा दिखाने की साजिश
करौली सरकार ने पूरे मामले को सिरे से खारिज करते हुए कहा, "यहां तो छुआ ही नहीं, दरबार में किसी को छुआ तक नहीं जाता, हम केबिन के अंदर बंद हैं, भक्त बाहर रहते हैं, फिर यहां 20-22 साल से दरबार है, किसी के साथ अप्रिय घटना हुई ही नहीं आज तक, कभी नहीं हुई, कोई शिकायत तक किसी ने नहीं की है। रिपोर्ट दर्ज कराने वाला कौन आदमी है, हमें तो पता ही नहीं है। हमारे पास कोई जांच करने नहीं आया है। निश्चित रूप से यह सनातन धर्म को नीचे दिखाने के लिए गहरी साजिश है। ये दरबार प्रमाणों वाला दरबार है।"
दूसरा वीडियो : बाबा के चेले डॉ. सिद्धार्थ को बाहर खींच ले जाते हैं
इसके बाद अब एक वीडियो और सामने आया है। इसमें FIR दर्ज कराने वाले डॉक्टर सिद्धार्थ चौधरी को आश्रम के अंदर दरबार में बाबा के चेलों ने घेर रखा है। दोनों के बीच धक्का-मुक्की हो रही है। उधर से बाबा बोल रहे हैं कि इस पागल को बाहर निकालो, चल बाहर, पागल कहीं का…। इसके बाद बाबा के चेले डॉ. सिद्धार्थ को खींच लेते हैं और पीटते हुए बाहर निकाल देते हैं।
बाबा को वकील ने दिया खुला चैलेंज
कानपुर के जूही में रहने वाले वकील अनिरुद्ध जायसवाल ने करौली सरकार के बाबा संतोष सिंह भदौरिया को खुला चैलेंज दिया है। उन्होंने सोशल मीडिया पर अपना वीडियो अपलोड करते हुए कहा है कि आप दावा करते हो कि आपके दरबार में सभी रोगों का इलाज होता है। मैं आपके दावे से पूर्णतया असहमत हूं, मेरा बेटा श्लोक जायसवाल को बोलने और सुनने में दिक्कत है। इसकी स्पीच थैरिपी चल रही है।
इसके सुनने की शक्ति का इलाज चल रहा है। इसी के साथ की मेरी जुड़वा बेटी स्तुति जायसवाल है, जिसकी आंखों में भैंगापन का रोग है। मैं करौली सरकार के संतोष सिंह भदौरिया से पूछना चाहता हूं कि मैं आपके दरबार में कब आ जाऊं। मैं बाबा को खुला चैलेंज देता हूं कि दोनों बच्चों को ठीक कर दें तो मेरे नाम पर जितनी भी संपत्ति है आपको दान कर दूंगा।
करौली सरकार से जुड़े इस लिंक को भी पढ़ें...
करौली सरकार के इलाज के अनोखे दावे:ओम शिव बैलेंस...बोलते ही 10 सेकेंड में शरीर के अंगों का ट्रांसप्लांट
कानपुर के करौली शंकर महादेव उर्फ संतोष सिंह भदौरिया इन दिनों फिर से चर्चा में हैं। बाबा के दरबार में रोजाना हजारों की संख्या में भक्त पहुंचते हैं। इलाज के दावे ऐसे हैं कि मेडिकल साइंस भी सोच नहीं सकता है। सर्जरी के जनक कहे जाने वाले महर्षि सुश्रुत को आदेश देकर बाबा 10 सेकेंड से भी कम वक्त में बड़े से बड़ा असाध्य रोग सिंहासन पर बैठे-बैठे दूर कर देते हैं। पढ़ें पूरी खबर...
किसान नेता से करौली सरकार बाबा बनने का सफर 
कानपुर में सोमवार को करौली सरकार आश्रम के बाबा संतोष सिंह भदौरिया पर FIR दर्ज हुई। नोएडा में रहने वाले डॉ. सिद्धार्थ ने आश्रम में मारपीट का आरोप लगाया है। इस घटना के बाद दैनिक भास्कर ने मामले की पड़ताल की। इसमें चौंकाने वाली कहानी सामने आई। पढ़ें पूरी खबर...